Honde byt tuinwerker dood(Argieffoto bloot ter illustrasie: Pixabay) ŉ 45-jarige man is Maandag glo deur sy werkgewer se drie honde in Crystal Park in Benoni, Gauteng, doodgebyt. Volgens sers. Lerato Mopeli, polisiewoordvoerder, was die man, wat glo tuinwerk gedoen het, alleen by die betrokke huis toe die voorval plaasgevind het. Dit het omstreeks 10:00 gebeur. “Die polisie is deur ŉ lid van die gemeenskap ontbied. Die man was egter reeds dood teen die tyd wat die polisie op die toneel aangekom het.” Die plaaslike dierebeskermingsvereniging (DBV) is ook na die toneel ontbied. “Die honde is op ŉ menslike wyse van kant gemaak. Dit vorm deel van die standaardprosedure in so ŉ geval,” het Bronwen Kleynhans, woordvoerder vir die DBV, aan Maroela Media gesê. Volgens Mopeli is ŉ nadoodse ondersoek reeds van stapel gestuur. Niemand is in verband met die voorval aangekla nie, hoewel ŉ ondersoek na die gebeure voortduur. Dié aanval kom enkele weke ná Dupuo Kokolosi (47), ŉ huiswerker, in Potchefstroom, Noordwes, deur haar werkgewer se drie pitbulls verskeur is. Kokolosi het ernstige beserings aan veral haar gesig, arm en been opgedoen. Sy het reeds ŉ operasie ondergaan en word steeds in die Chris Hani Baragwanath-hospitaal in Johannesburg behandel. Die honde is tydens die voorval op die toneel doodgeskiet.